હેલનની વિકાસયાત્રા એટલું સ્પષ્ટ કહે છે કે હેલને નથી તો પરિસ્થિતિને સ્વીકારવા ધાર્યું કે નથી એની સામે લડવા ધાર્યું કે નથી સમાધાનવૃત્તિ કેળવવા ધાર્યું. પરંતુ જાણે બધું જ બરોબર છે એમ સમજીને, ગુરુની સહાય ને મળેલાં સાધનોને સથવારે હવે શું કરવાનું છે એની ચોક્કસ ગણતરી કરીને જીવન પ્રતિ તેમણે ડગ ભર્યાં છે. જેમ આમ માનવીના જીવનમાં સામાન્ય પ્રકારની ચડતી-પડતી આવ્યા કરે ને મનુષ્ય તેમાંથી માર્ગ કરતો આગળ વધ્યે જાય એ જ પ્રકારે હેલને પોતાનાં અસામાન્ય મંથનને નીહાળ્યું છે ને ખાળ્યું પણ છે. તેમની આ સરળ પ્રવાહિતા જગતના મહાપુરુષો માટે પણ દુષ્કર બને તેવી અકથ્ય છે.